CELEX: 62010CN0297
Language: fi
Date: 2010-06-16 00:00:00
Title: Asia C-297/10: Ennakkoratkaisupyyntö, jonka Bundesarbeitsgericht (Saksa) on esittänyt 16.6.2010 — Sabine Hennigs v. Eisenbahn-Bundesamt

25.9.2010   
            
            
               FI
            
            
               Euroopan unionin virallinen lehti
            
            
               C 260/3
            
         Ennakkoratkaisupyyntö, jonka Bundesarbeitsgericht (Saksa) on esittänyt 16.6.2010 — Sabine Hennigs v. Eisenbahn-Bundesamt
   (Asia C-297/10)
   ()
   2010/C 260/03
   Oikeudenkäyntikieli: saksa
   
      Ennakkoratkaisua pyytänyt tuomioistuin
   
   Bundesarbeitsgericht
   
      Pääasian asianosaiset
   
   
      Revision-valittaja: Sabine Hennigs
   
      Revision-valituksen vastapuoli: Eisenbahn-Bundesamt
   
      Ennakkoratkaisukysymykset
   
   
               1.
            
            
               Rikotaanko Saksan julkisen sektorin työsopimussuhteisten työntekijöiden valtakunnallisen työehtosopimuksen (Bundes-Angestelltentarifvertrag; BAT) 27 kohdan, luettuna yhdessä BAT:iin liittyvän palkkasopimuksen nro 35 kanssa, kaltaisella työehtosopimukseen perustuvalla julkisen sektorin työsopimussuhteisten työntekijöiden palkkausjärjestelmällä, jossa peruspalkat määräytyvät yksittäisissä palkkaluokissa ikäryhmien mukaan, primaarioikeudessa vahvistettua ikään perustuvan syrjinnän kieltoa (nykyään perusoikeuskirjan 21 artiklan 1 kohta), sellaisena kuin se on konkretisoituna direktiivillä 2000/78/EY (1), kun otetaan huomioon myös primaarioikeudessa vahvistettu työmarkkinaosapuolten oikeus neuvotella työehtosopimuksia (nykyään perusoikeuskirjan 28 artikla)?
            
         
               2.
            
            
               Jos unionin tuomioistuin vastaa myöntävästi ensimmäiseen kysymykseen tai Bundesarbeitsgericht vastaa siihen myöntävästi unionin tuomioistuimen ennakkoratkaisussa annettujen ohjeiden perusteella:
               
                           a)
                        
                        
                           Antaako oikeus neuvotella työehtosopimuksia työmarkkinaosapuolille liikkumavaraa tällaisen syrjinnän poistamiseen siten, että työntekijät säilyttävät vanhassa työehtosopimukseen perustuvassa järjestelmässä saavuttamansa edut ja heidät siirretään työehtosopimukseen perustuvaan uuteen palkkausjärjestelmään, jossa palkka määräytyy työtehtävien, henkilökohtaisen suorituksen ja työkokemuksen mukaan?
                        
                     
                           b)
                        
                        
                           Onko kysymykseen 2 a) joka tapauksessa vastattava myöntävästi silloin, kun uuteen järjestelmään siirretyille työntekijöille määritellään lopullisesti työehtosopimukseen perustuvassa uudessa palkkausjärjestelmässä yksittäisten palkkaluokkien sisäiset palkkatasot myös muilla perusteilla kuin vanhassa järjestelmässä perusteena olleen työntekijän iän mukaan ja kun uudessa järjestelmässä korkeamman palkkatason saavuttaneilla työntekijöillä on yleensä enemmän työkokemusta kuin alemmalle palkkatasolle luokitelluilla työntekijöillä?
                        
                     
         
               3.
            
            
               Jos unionin tuomioistuin vastaa kieltävästi kysymyksiin 2 a) ja 2 b) tai Bundesarbeitsgericht vastaa niihin kieltävästi unionin tuomioistuimen ennakkoratkaisussa annettujen ohjeiden perusteella:
               
                           a)
                        
                        
                           Onko ikään perustuva välillinen syrjintä perusteltua siksi, että se liittyy oikeutettuun tavoitteeseen säilyttää sosiaaliset edut, ja siksi, että vanhempien ja nuorempien työntekijöiden erilaisen kohtelun jatkaminen väliaikaisesti siirtymäjärjestelyn yhteydessä on asianmukainen ja tarpeellinen keino tämän tavoitteen saavuttamiseksi, jos tämä erilainen kohtelu poistetaan asteittain ja tosiasiallisesti ainoa vaihtoehto olisi vanhempien työntekijöiden palkkojen alentaminen?
                        
                     
                           b)
                        
                        
                           Kun otetaan huomioon oikeus neuvotella työehtosopimuksia ja siihen liittyvä työehtosopimusvapaus, onko kysymykseen 3 a) joka tapauksessa vastattava myöntävästi, jos työmarkkinaosapuolet sopivat tällaisesta siirtymäjärjestelystä?
                        
                     
         
               4.
            
            
               Jos unionin tuomioistuin vastaa kieltävästi kolmannen kysymyksen a) ja b) kohtaan tai Bundesarbeitsgericht vastaa siihen kieltävästi unionin tuomioistuimen ennakkoratkaisussa annettujen ohjeiden perusteella:
               Voidaanko primaarioikeudessa vahvistetun ikään perustuvan syrjinnän kiellon rikkominen, joka on ominaista työehtosopimukseen perustuvalle palkkausjärjestelmälle ja jonka vuoksi järjestelmä on kaiken kaikkiaan tehoton, poistaa, kun otetaan huomioon myös siihen liittyvät asianomaisille työnantajille aiheutuvat lisäkustannukset ja työmarkkinaosapuolten oikeus neuvotella työehtosopimuksia, ainoastaan siten, että työehtosopimuksen mukaista palkkausjärjestelmää sovellettaessa perustaksi otetaan unionin oikeuden mukaisen uuden järjestelyn voimaantuloon saakka kulloinkin vain kaikkein ylin ikäryhmä?
            
         
               5.
            
            
               Jos unionin tuomioistuin vastaa kieltävästi neljänteen kysymykseen tai Bundesarbeitsgericht vastaa siihen kieltävästi unionin tuomioistuimen ennakkoratkaisussa annettujen ohjeiden perusteella:
               Kun otetaan huomioon työmarkkinaosapuolilla oleva oikeus neuvotella työehtosopimuksia, olisiko unionin oikeudessa vahvistetun ikään perustuvan syrjinnän kiellon ja tämän kiellon rikkomisesta aiheutuvia tehokkaita seuraamuksia koskevan vaatimuksen mukaista antaa työmarkkinaosapuolille selkeä (esimerkiksi kuuden kuukauden pituinen) määräaika, jonka kuluessa niiden olisi taannehtivasti korjattava sopimansa palkkausjärjestelmän tehottomuus, sekä ohjeet siitä, että työehtosopimusten määräyksiä sovellettaessa on otettava kussakin tapauksessa perustaksi kaikkien ylin ikäryhmä, jollei unionin oikeuden mukaista uutta järjestelyä oteta määräajan kuluessa käyttöön, ja millaisen ajallisen liikkumavaran työmarkkinaosapuolet voisivat saada unionin oikeuden mukaisen uuden järjestelyn taannehtivaa vaikutusta varten?
            
         
      (1)  Yhdenvertaista kohtelua työssä ja ammatissa koskevista yleisistä puitteista 27.11.2000 annettu neuvoston direktiivi 2000/78/EY (EYVL L 303, s. 16).